7. klasse på Hornum Skole i Aars kan godt tillade sig at være ekstra glade. De har nemlig vundet en landsdækkende konkurrence for 4.-9. klasser på landets folkeskoler. Konkurrencen er lavet af Danhostel, der ønsker at være med til at støtte læringen om Danmarks historie, kultur og natur blandt de danske folkeskoleelever. Kæden tog i august i år initiativ til en landsdækkende konkurrence under navnet ”Derfor elsker vi Danmark”. Her opfordrede man landets 4.-9. klasser til at indsende deres begrundelse og bud på klassens favoritdestination til næste års lejrskoletur. Der var stor jubel og glæde hos 7. klassen fra Hornum Skole, da klassen fik overbragt nyheden af Danhotels direktør Ole Andersen om, at de havde vundet første præmien i den landsdækkende konkurrence om Danmark. - 7. klasse har virkelig vist stor interesse og engagement i arbejdet med den video, som vi producerede i forbindelse med vores deltagelse i konkurrencen. Og klassen glæder sig til at skulle opleve Sønderjylland til næste år, siger klasselæreren for 7. klassen på Hornum Skole, Rikke Sondrup Bachmann. Den vindende 7. klasse fra Aars havde produceret en video, som viste, at de havde sat sig grundigt ind i det område, som de gerne ville på lejrskole i, nemlig Sønderjylland. På videoen præsenterer de på fineste vis både historiske detaljer fra området, som bl.a. slaget ved Dybel Mølle og de sætter via et rollespil i filmen, hvor fire elever fortæller og spiser det berømte sønderjyske kagebord, fokus på områdets gastronomi. Første præmien er et lejrskoleophold i 3 dage for hele klassen på et valgfrit Danhostel.

Referat:
7. klasse på Hornum Skole i Aars har vundet en landsdækkende konkurrence, der går under navnet ”Derfor elsker vi Danmark”.